Sassa waarsku teen nóg 'n slenter | Maroela Media
'n Skermskoot van die slenter wat die ronde doen. Foto: Twitter
Die Suid-Afrikaanse agentskap vir maatskaplike sekerheid (Sassa) het Donderdag gewaarsku teen nóg 'n slenter wat onder die agentskap se naam die ronde doen.
In die nuutste slenter word 'n boodskap rondgestuur waarin beweer word dat 'n "Sassa-leningsaansoek" ingevul moet word om aanlyn toegang tot 'n Sassa-lening of Sassa-toelaag te kry. Die boodskap beweer Sassa is op die been gebring om maatskaplike toelae en lenings te administreer en uit te reik.
Sassa het begunstigdes daarop gewys dat die agentskap geen lenings of ander finansiële produkte aanbied of administreer nie. "Begunstigdes word aangemoedig om nie enige lenings uit te neem nie, omdat dit tot onnodige aftrekkings van hul maatskaplike toelae kan lei," het Sassa op sy amptelike Twitter-profiel gesê.
Dit is nie die eerste keer dat Sassa se naam by 'n slenter betrek word nie. Maroela Media het vroeër berig die agentskap het begunstigdes ook gewaarsku teen nog 'n slenter waardeur begunstigdes 'n SMS of WhatsApp-boodskap ontvang van iemand wat beweer hulle werk vir Sassa. Die boodskap voer aan daar word 'n spesiale Kersfees-trekking gehou en dat die wenner met R1 500 sal wegstap.
Begunstigdes word dan versoek om hul ID-nommer, Sassa-kaartnommer en PIN te stuur om in aanmerking te kom vir die trekking. "Dit is 'n slenter en begunstigdes word versoek om die boodskap te ignoreer. Beamptes van Sassa sal nooit vra vir jou kaartnommer of PIN nie," het Sassa gesê.
Indien jy onseker is oor 'n boodskap of inligting rondom Sassa wat versprei word, kontak Sassa by 0800 601 011.